Khumalo, Ntombi (2014-12)
Thesis (MEd) -- Stellenbosch University, 2014.
AFRIKAANSE OPSOMMING: In hierdie tesis word ondersoek ingestel na die manier waarop die kwintielstelsel wat in die beleid oor Nasionale Norme en Standaarde vir Skoolbefondsing van 1999 (NNSSB) uiteengesit is in Suid-Afrikaanse openbare skole geformuleer en geïmplementeer word, en die implikasies daarvan vir die bereiking van gelykheid en regstelling. Die kwintielstelsel is ’n herverdelingstrategie van hulpbronne waarvolgens die provinsiale onderwysdepartemente alle openbare skole volgens die vlak van ekonomiese en maatskaplike agterstand moet klassifiseer (rangeer), met armoedevlakke, geografiese gebied waarin die skool geleë is, geletterdheidsvlak van die plaaslike gemeenskap om die skool en inkomstevlakke as die vernaamste kriteria. Die kernvraag wat hierdie studie onderstut het, was: Tot watter mate kon die implementering van die kwintielstelsel gelykheid en regstelling bewerkstellig, soos deur die beleid in die vooruitsig gestel? Ten einde dus ’n diepgaande begrip te verkry van die suksesvolle bereiking van gelykheid en regstelling al dan nie deur die implementering van die kwintielstelsel op grond van die beleid, is twee navorsingsmetodes gebruik, naamlik konseptuele analise en ondervraging, soos deur Burbules en Warnick (2003) voorgestel. Konseptuele analise is gebruik om die wesenlike betekenis van konsepte, soos kwintiel, gelykheid en regstelling, met verwysing na die NNSSB (Departement van Onderwys, 2000) te ondersoek, en die ondervragingsmetode is gebruik om die huidige praktyk van die kwintielstelsel te ondersoek. Die resultate toon dat ondanks die feit dat Suid-Afrika aanmerklike vooruitgang gemaak het met betrekking tot die transformasie van die onderwysstelsel, daar steeds ongelykheid onder openbare skole is met betrekking tot die toekenning van fondse aan skole.
Please refer to this item in SUNScholar by using the following persistent URL: http://hdl.handle.net/10019.1/95768
Download PDF (1.697Mb)
Masters Degrees (Education Policy Studies)135